KIRJALLINEN KYSYMYS E-1985/01 esittäjä(t): Jan Mulder (ELDR) komissiolle. Merkittyjen rokotteiden käytön edistäminen.



Virallinen lehti nro 134 E , 06/06/2002 s. 0008 - 0009



KIRJALLINEN KYSYMYS E-1985/01 esittäjä(t): Jan Mulder (ELDR) komissiolle (6. heinäkuuta 2001) Aihe: Merkittyjen rokotteiden käytön edistäminen Viime kuukausina on ilmennyt, että tarttuvien eläinsairauksien, kuten sikaruton ja suu- ja sorkkataudin esiintyessä yleisö on tietyissä maissa alkanut vastustaa yhä enemmän eläinten laajamittaista hävittämistä? Merkityt rokotteet voivat mahdollistaa toisenlaisen tavan torjua eläinsairauksia, joka aiheuttaa vähemmän julkista vastustusta? 1. Luottaako komissio siihen, että yritysmaailma pystyy itse kohtuullisessa ajassa kehittämään merkittyjä rokotteita sikaruttoa ja suu- ja sorkkatautia vastaan? 2. Onko komissio valmis antamaan lyhyellä aikavälillä varoja tutkimusohjelmistaan, jotta tällaiset rokotteet saataisiin mahdollisimman pian käyttöön? David Byrnen komission puolesta antama vastaus (4. syyskuuta 2001) Merkityt rokotteet voidaan määritellä rokotteiksi, jotka saavat aikaan suojaavan vastustuskyvyn, joka voidaan erottaa luonnollisen infektion kautta saatavasta vastustuskyvystä laboratoriotestein, joilla voidaan erottaa rokotetut terveet eläimet ja ne, jotka ovat joutuneet alttiiksi taudille rokotuksen jälkeen ja voivat levittää tautia. Uusia rokotteita, joita ehkä voidaan käyttää merkittyinä rokotteina klassiseen sikaruttoon, on jo kehitetty. Tärkein tämänhetkinen rajoitus niiden käytölle on se, että käytössä ei ole sellaisia testejä, joilla voitaisiin luotettavasti erottaa toisistaan rokotetut ja tartunnan saaneet eläimet. Rokotteita ja niihin liittyvää erotusdiagnostiikkaa tutkitaan kuitenkin koko ajan. Suu- ja sorkkatautirokotteiden osalta on käynnissä tutkimuksia, joilla pyritään kehittämään ja validoimaan erotustestejä, joita voitaisiin käyttää sellaisten jo olemassa olevien perinteisten rokotteiden yhteydessä, joita ei alunperin ole tarkoitettu käytettäviksi merkittyinä rokotteina, sekä kehittämään merkityiksi rokotteiksi suunniteltuja uusia rokotteita ja niihin liittyvää erotusdiagnostiikkaa. Yhteisö on tukenut karjan tarttuvien tautien tutkimusta perättäisissä tutkimuksen ja teknologisen kehittämisen (TTK) puiteohjelmissa vuodesta 1989. Klassisen sikaruton ja suu- ja sorkkataudin merkittyjen rokotteiden ja niihin tiiviisti liittyvien seikkojen osalta komissio on vuodesta 1994 tukenut tai tukee edelleen seuraavia hankkeita: - seitsemän TTK-hanketta (yhteensä 9,54 miljoonaa euroa) - kaksi koordinoivaa toimintaa (yhteensä 0,45 miljoonaa euroa) - arviointi klassisen sikaruton merkittyjen rokotteiden mahdollisesta käytöstä hätätilanteissa (0,75 miljoonaa euroa). Karjan tautien tutkimus sisältyy käynnissä olevaan viidenteen TTK-puiteohjelmaan kuuluvaan Elämänlaatu ja luonnonvarojen hoitaminen -ohjelmaan. Merkittyjen rokotteiden kehittäminen Kansainvälisen eläintautiviraston luetteloon A kuuluviin klassisen sikaruton ja suu- ja sorkkataudin kaltaisiin tauteihin on selkeästi merkitty ensisijaiseksi tehtäväksi tartuntatautien hallintaa käsittelevässä avaintoiminnossa 2. Useita suu- ja sorkkatautia koskevia tutkimusehdotuksia odotetaan saataviksi viidennen puiteohjelman seuraavaan määräaikaan, 18. lokakuuta 2001 mennessä.